**Dôvodová správa**

1. **Všeobecná časť**

Návrh zákona, ktorým sa mení zákon č. 595/2003 Z. z. o dani z príjmov v znení neskorších predpisov predkladá na rokovanie Národnej rady Slovenskej republiky skupina poslancov Národnej rady Slovenskej republiky za stranu Sloboda a Solidarita Jana Kiššová, Eugen Jurzyca, Jozef Rajtár a Ľubomír Galko.

**Predložený návrh zákona si kladie za cieľ zliberalizovať režim rovnomerného odpisovania hmotného majetku pre 5. a 6. odpisovú skupinu tak, že skracuje dobu odpisovania pri 5. odpisovej skupine z 20 na 16 rokov a pri 6. skupine zo 40 rokov na 20 rokov.**

Vyššie uvedená liberalizácia doby odpisovania pre 5. a 6. odpisovú skupinu zlepší podnikateľské prostredie, umožní podnikateľom prispôsobiť túto možnosť svojim finančným plánom a podporí investície do slovenskej ekonomiky aj tam, kde doteraz absentovali, t. zn. aj v ekonomicky slabých regiónoch v Slovenskej republike, najmä na juhu stredného Slovenska, ako aj na východe krajiny. V úhrne celej doby odpisovania bude táto úprava pre štát rozpočtovo neutrálna, keďže ide len o rozloženie príjmov v čase. V dôsledku vyšších odpisov sa síce na začiatku odhaduje väčší výpadok príjmov (horší cash flow), avšak na tento výpadok má štát v čase ekonomickej konjunktúry vytvorený dostatočný priestor.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona bude mať krátkodobo negatívny vplyv na verejné financie, nebude mať negatívny vplyv na podnikateľské prostredie, nebude mať ani negatívny sociálny vplyv ani negatívny vplyv na životné prostredie a informatizáciu spoločnosti.

1. **Osobitná časť**

**K čl. I**

V čl. I sa navrhuje stanoviť v rámci rovnomerného odpisovania hmotného majetku ročný odpis 16-ina pre 5. odpisovú skupinu a ročný odpis vo výške 1/20-ina pre 6. odpisovú skupinu.

**K čl. II**

Navrhuje sa nadobudnutie účinnosti zákona na 1. januára 2019.